1. Is-sitwazzjoni soċjali u ekonomika ta' pajjiżna nafu li ma hiex mill-aqwa. Diversi li jqidu dak li qed iseħħ jafu li f'dawn l-aħħar xhur il-Gvern qabad diversi toroq Ii huma għal kollox żbaljati. Nafu lkoll li l-pajjiż m'huwiex wisq interessat fil-politika u moħħu iktar biex jaqla' u jgħix il-ħajja tiegħu. Imma jrid jingħad dak li għandu. Aħna fl-Oppożizzjoni qegħdin u bil-vuċi li għandna rridu nibqgħu nużawha biex is-sens komun jirbaħ fuq ir-ras iebsa u s-suppervja esaġerata li rajna jimmaturaw b'veloċità mill-amministrazzjoni preżenti. 2. Wasalna b'dak li għandna għad-dispożizzjoni tagħna u bil-kumplikazzjonijiet li writna biex infehmu li l-affarijiet m'humiex kif għandhom ikunu. Tant li l-istess Prim Ministru, fil-Ħadd li għadda, ħass il-bżonn li jikteb artikolu f'ġurnal lokali jgħidilna l-kontra. Artikolu li fuq naħa jrid jibgħat messaġġ kemm kollox sejjer tajjeb, u fuq l-oħra moħħu biex joskura lill-Oppożizzjoni. Ikerraħha għax qed iddejqu waqt li qed twettaq dmirha. Fil-fatt, iktar ma taqrah iktar tifhem li hemm min diġà qed iħossu dahru mal-ħajt. 3. Jekk il-Gvern ma fehemx kemm il-liġi tiegħu fuq iċ-ċittadinanza, proprju dik li webbes rasu fuqha u ġieb fis-seħħ għamlet ħsara, allura l-problema hija ikbar. M'huwiex biżżejjed li jipprova jixħet it-tort fuqna. Il-proposta hu għamilha. Hu webbes rasu fuqha. Għamel ħiltu kollha biex jidher aqwa billi jeskludi l-proposti tal-Oppożizzjoni u jipprova jidħaq bil-pajjiż li s-soċjetà ċivili hija miegħu. Ħadd ma daħak bih innifsu kif qed jagħmel il-Gvern. Il-fatti hemm jibqgħu u ma kienx hawn xi għajta kemm l-iskema tal-bejgħ inbidlet. Għadna minflok, sal-ġurnata tal-lum, naraw u nirċievu artikoli ta' diversi fuq kemm hija żbaljata din il-liġi. 4. Il-Prim Ministru jrid jifhem li jista' jipprova jwaħħal fina fuq diversi affarijiet, imma ma jistax jaħrab mill-fatt li issa huwa qiegħed hemm, ilu x-xhur u dawk il-miżuri huwa wettaqhom u mhux wirithom. L-agħar sitwazzjoni li jista' jkollna hija dik ta' tmexxija li taħrab mill-verità. Waħda li mhix kapaċi terfa' r-responsabbiltà li għandha ġġibna agħar. Tul is-snin li ġejjin ser naraw iktar passi fid-direzzjonijiet żbaljati jekk kemm-il darba ma jkunx hemm bidla fid-direzzjoni politika tiegħu. Qed diġà naraw quddiemna kemm it-trasparenza, l-imparzjalità u l-meritokrazija ħadu lkoll daqqa ta' ħarta l-isfel. Biss dan hu ma jridx jikkonfrontah, anzi qed ikompli jaħirbu bil-ħsieb li l-poplu ser jinsa meta jaslu l-aħħar tal-ħames snin. 5. Il-Partit Nazzjonalista jaf li għandu triq twila quddiemu biex jorganizza ruħu u jerġa' jkun vuċi rilevanti wara l-aħħar riżultat elettorali. Għandu ħafna x'jitgħallem. Kif u x'inhuwa sehmu fl-oppożizzzjoni. Biss, tul dawn ix-xhur irnexxielu diġà jagħti prova li t-tmexxija preżenti għamlet qabżiet kbar. Il-politika tal-partit qatt ma kienet waħda marbuta mal-assikurazzjoni tal-passat. Anqas ma kienet waħda li trid tippreserva u ma tiċċaqlaqx. Kienet dejjem waħda progressiva, attenta u avvanzata. Ma' kull leġislatura irnexxielha tibdel ta' taħt fuq is-soċjetà. 6. Irnexxielna nkunu l-partit li ssoda sija l-ġustizzja, kif ukoll il-libertà f'demokrazija Ewropeja. Altru kif konna u altru kif aħna. Imxejna b'kawtela, drabi verament żejda. Biss bl-għaqal biddilna bl-inqas skossi sabiex żammejna l-pedamenti tas-soċjetà f'posthom. Irridu f'dan il-mument induru ma' dak kollu li wettaqna. Nifhmuh aħjar u nerġgħu nħarsu 'l quddiem lejn dak li ħafna minna xtaqu jwettqu iżda ma rnexxielhomx. Tul din is-sena ser ikollna l-elezzjonijiet għall-Parlament Ewropew, biss dan m'huwiex sejjer iżommna milli nassiguraw li nibnu ideat u proposti biex inressquhom quddiem il-poplu. F'dan il-kuntrast huwa evidenti li l-Gvern, fis-suppervja tiegħu, qabel direzzjoni żbaljata mentri l-Oppożizzjoni qegħda tibni fuq is-sens komun lejn it-triq it-tajba.
Fid-direzzjoni żbaljata